text: Røg og damp fra Shell
  04 august 2010 kl. 08.02
  Et pumpeudfald på shell-raffinaderiet i Fredericia resulterer nu i røg og lugtgener over byen.
  Sort røg og ramme dufte præger himmelrummet over Fredericia i disse dage. Et elektrisk udfald på en pumpe i går aftes blev skyld i, at hele raffinaderiet måtte lukkes ned, så pumpen kunne repareres. Situationen var på intet tidspunkt ude af kontrol, og brandvæsnet blev straks orienteret.
  - Reparationen af pumpen blev gennemført i går, og raffinaderiet opstartes igen i løbet af i dag. Sådan en opstart tager dog et par dage, og i det tidsrum kan der stadig forekomme både røg- og lugtgener i byen, forklarer Trine Jensen, kommunikationsmedarbejder fra Shell til TV SYD i dag.
  Den olie, der skulle have været renset i de foregående døgn er nu blevet hældt på lagertanke, og vil kunne anvendes senere, når raffinaderiet igen kører på fuld kraft.
  